Twaqqaf grupp ta’ ħidma Parlamentari dwar id-dijabete b’rappreżentanza miż-żewġ naħat tal-kamra tad-deputati. Dan sar bl-inizjattiva tal-Kap tal-Oppożizzjoni Simon Busuttil li huwa ukoll l-Viċi President ta’ forum globali dwar id-dijabete li jiġbor fi ħdanu Parlamentari impenjati fil-ġlieda kontra din il-marda. Id-deputat Godfrey Farrugia ser jippresiedi l-grupp ta’ 10 parlamentari fosthom il-Kap tal-Oppożizzjoni stess. Fl-ewwel laqgħa tal-grupp, Dr Busuttil qal li r-rata ta’ diffużjoni ta’ din il-kundizzjoni hija allarmanti u tpoġġi fuq kull Membru Parlamentari responsabbilità li jindirizza l-kundizzjoni b’mod effettiv lejn titjib fil-kwalità tal-ħajja ta’ min huwa milqut bid-dijabete. F’Malta madwar 10% tal-populazjoni qiegħda tbati minn din il-marda minbarra oħrajn li għadhom ma jafux li ibatu b’din il-kundizzjoni. Dr Busuttil qal li jinsab determinat li flimkien mal-membri sħabu jaħdem fil-qrib ma’ professjonisti u persuni oħrajn biex jitressqu proposti konkreti lill-Gvern għal azzjoni f’dan ir-rigward. Hu wera ruħu persważ li jekk kull membru jiġbed ħabel wieħed din il-ħidma kapaċi tiswa mitqlu deheb għal dawn in-nies.